b'\n_START_ARTICLE_\nSao civilizacija\n_START_SECTION_\nBruo\xc5\xbeai\n_START_PARAGRAPH_\nCivilizacija susiformavo derlinguose \xc5\xa0ari ir Logon\xc4\x97s upi\xc5\xb3 sl\xc4\x97niuose \xc4\xaf pietus nuo \xc4\x8cado e\xc5\xbeero. Ankstyviausi gyventojai \xc4\x8dia identifikuoti i\xc5\xa1 V a. pr. m. e., ir tai laikoma Sao civilizacijos prad\xc5\xbeia. Visame \xc4\x8cado e\xc5\xbeero baseine b\xc5\xabtent \xc4\x8dia susiformavo tankiausiai gyvenama ir auk\xc5\xa1\xc4\x8diausio lygio prie\xc5\xa1istorin\xc4\x97 civilizacija._NEWLINE_Manoma, kad IX a. civilizacija patyr\xc4\x97 imigracijas. Atsik\xc4\x97l\xc4\x97liai kalb\xc4\x97jo \xc4\x8cado kalbomis ir i\xc5\xa1 prad\xc5\xbei\xc5\xb3 gyveno Sacharos oaz\xc4\x97se Bilmoje, Tad\xc5\xbeer\xc4\x97je ir kt. V\xc4\x97liau jie migravo \xc4\xaf pietus, kur susimai\xc5\xa1\xc4\x97 su vietos gyventojais ir atne\xc5\xa1\xc4\x97 jiems kitoki\xc4\x85 kult\xc5\xabr\xc4\x85. Legendos kalba apie tris vien\xc4\x85 po kitos sekusias migracijas, kas rodo, jog Sao k\xc5\xabr\xc4\x97jai buvo susimai\xc5\xa1\xc4\x99 i\xc5\xa1 skirtingos kilm\xc4\x97s etnini\xc5\xb3 grupi\xc5\xb3. \xc5\xa0ios migracijos prad\xc4\x97jo klasikin\xc4\xaf Sao laikotarp\xc4\xaf. Anot legend\xc5\xb3, tuo metu Sao \xc5\xbemon\xc4\x97s gyveno pasidalin\xc4\x99 \xc4\xaf septynis klanus, ta\xc4\x8diau suvienytus \xc4\xaf vien\xc4\x85 valstyb\xc4\x99\xc2\xa0\xe2\x80\x93 hipotetin\xc4\x99 Sao imperij\xc4\x85._NEWLINE_Civilizacija paliko apie 350 archeologini\xc5\xb3 vietovi\xc5\xb3, daugiausia pailg\xc5\xb3 pilkapi\xc5\xb3, kuriuose buvo laidojama, randama daug meno dirbini\xc5\xb3. Kai kurie kapai tur\xc4\x97davo tris ar keturis sluoksnius. Did\xc5\xbeiausio klest\xc4\x97jimo (\xe2\x80\x9eklasikinio Sao\xe2\x80\x9c) laikotarpiu (XII\xe2\x80\x93XV a.) k\xc5\xabnai buvo laidojami patalpinti \xc4\xaf did\xc5\xbeiulius molinius indus. Kult\xc5\xabrai b\xc5\xabdingi gaus\xc5\xabs terakotos dirbiniai, vaizduojantys \xc5\xbemones ir gyv\xc5\xabnus. Kai kurie j\xc5\xb3 pasiekia ypa\xc4\x8d auk\xc5\xa1to meninio lygio, yra detalizuoti ir tiksl\xc5\xabs. Be to, Sao k\xc5\xabr\xc4\x97jai gamino ir bronzos, gele\xc5\xbeies, dramblio kaulo dirbinius._NEWLINE_Nuo XIV a. civilizacijos likimas n\xc4\x97ra ai\xc5\xa1kus. Vietos gyventojai nei\xc5\xa1vengiamai susid\xc5\xabr\xc4\x97 su kit\xc5\xb3, didesni\xc5\xb3 ir stipresni\xc5\xb3 regiono valstybi\xc5\xb3, toki\xc5\xb3 kaip Kanemas, Bagirmis, o v\xc4\x97liauir Borgu agresija. Kult\xc5\xabra sumenko. XVI a. Sao teritorijos buvo galutinai islamizuotos ir prijungtos prie Bornu valstyb\xc4\x97s. Jos gyventoj\xc5\xb3 dalis grei\xc4\x8diausiai migravo \xc4\xaf pietus, \xc4\xaf Adamavos region\xc4\x85. Sao tautos palikuonimis \xc5\xa1iuo metu save laiko kotokai ir sarai.'